Keld Albrechtsen (EL), 2002-02-21:
Vi er er enige om - og det er dog et fremskridt i debatten, for det har man ikke tidligere kunnet få nogen fra et regeringsparti til at erkende - at Danmark også besidder et stort aflytningssystem, i hvert fald kommer til det, når anlægget i Hjørring er færdigudbygget, og at det foregår i samarbejde med USA.
Det synes jeg da er et meget grundlæggende spørgsmål, når vi nu er enige om, at denne aflytningsaktivitet foregår og den foregår systematisk og den foregår, det ved alle jo, ikke ved en konkret indhentelse af dommerkendelse i den enkelte situation, sådan som det burde være.
For det første understregningen af, at regeringen burde understrege behovet for sikring af borgernes retssikkerhed.
Jeg er meget glad for, at Socialdemokratiet giver den melding.
For det andet, at man ideelt set og på lang sigt er enig med Enhedslisten og SF i, at der bør laves internationale aftaler.
Jeg er naturligvis ked af, at Socialdemokratiet mener, det skal foregå i et noget langsomt tempo.
Så vil jeg godt spørge hr. Trøjborg: Hvad mener hr. Trøjborg om de oplysninger, Ekstra Bladet har fremlagt om bl.a. hans eget kendskab til Echelon?
Hr. Helge Adam Møller mente ligesom også Dansk Folkeparti, at det ville være landsskadelig virksomhed at vedtage den sidste sætning i Enhedslistens og SF's forslag til vedtagelse.
Det er der, hvor vi beder om at få en redegørelse for formålet med og kapaciteten for de danske lyttestationer.
Jeg vil godt spørge hr. Helge Adam Møller: Hvordan kan det være landsskadelig virksomhed, at befolkningen får at vide, om det var korrekt, da den daværende regering i sin tid sagde, at den bevilling var til at sikre kommunikationen til de danske styrker i det tidligere Jugoslavien?
Det var det påskud, man gav dengang.
Så lavede man efterfølgende begrundelsen om, og efter 11. september hedder det sig, at beslutningen var truffet på baggrund af bekæmpelse af terror.
Noget af en efterrationalisering, vil jeg nok sige.
Ikke hemmelige detaljer, det står der
ikke noget om, at der skal oplyses.
Men bare, hvad det er for en efterretningstjeneste, vi er ved at opbygge, og hvad formål den har.
Det kan da ikke være urimeligt, at befolkningen får en orientering herom.
Når jeg stiller det spørgsmål til hr. Jan Trøjborg, er det, fordi jeg mener, at den tidligere regering har efterladt sig en sag, som det ville være i alles interesse at man fik ryddet op i - også for at den ikke senere hen skal blive ved med at forfølge tidligere ministre.
Det er de oplysninger om, at der forelå en rapport fra Erhvervsfremme Styrelsen, hvori det klart og tydeligt - og det er jo en statslig myndighed - fremgår, at Echelon eksisterer, at man har fuldt kendskab til det.
Den rapport har ligget på ministrenes bord.
Det går jeg ud fra hr. Jan Trøjborg er enig i. Så sker der efterfølgende det, at da den bliver offentliggjort, sletter man de afsnit, som vedrører eksistensen af Echelon, muligvis for at få den til at passe sammen med de officielle forklaringer.
Det synes jeg er et problem.
Det er nu et problem, som de nye ministre har overtaget.
Men det er et problem, som jeg synes Socialdemokratiet skulle se at få ryddet op i, sådan at vi sammen kan starte på bar bund i den her sag.
Trøjborg om at komme videre med, men vi bliver nødt til at have ryddet op i fortiden.